Мастэрс_2013_(снукер)
Дзённая сесія
Пры ліку 5:6 у першай партыі Ніл Робертсан пачаў атаку, забіўшы чырвоны, руды і чырвоны шары, пасля чаго вырашыў гуляць чорны шар у дальні кут і памыліўся, пакінуўшы пазіцыю для брэйка праціўніку, які набраў 28 ачкоў і адыграўся. Пасля нядоўгай пазіцыйнай барацьбы аўстраліец пайшоў на дальні ўдар, але не забіў шар і пакінуў гульню ў сярэднюю лузу Марку, які набраў яшчэ 20 балаў, забіўшы фрэйм-бол, і зрабіў лік 58:11 пры двух чырвоных на стале, пасля чаго Ніл выйшаў да стала, але, забіўшы першы чырвоны, не выйшаў на чорны і не забіў яго даблам, прызнаўшы паразу ў фрэйме. У другой партыі 30-гадовы Робертсан забіў выпадковы шар, пасля чаго памыліўся пры гульні рудога з болкернай лініі і аддаў атаку апаненту, які выканаў выдатны пераможны брэйк у 73 бала і падовіў лік у паядынку — 2:0. Пасля забітага дальняга шара ў пачатку трэцяга фрэйма аўстраліец паставіў складаны снукер за жоўты, і яго 29-гадовы праціўнік, выйшаўшы з яго, пакінуў Нілу атаку, якая дазволіла яму павесці серыю, але пры ліку 23:0 пераможца Мастэрс 2012 года, які яшчэ не прайграў ніводнага матча ў Аляксандра-палацы, дапусціў памылку, перарэзаўшы чырвоны шар у бліжні левы кут, і яшчэ раз пакінуў пазіцыю свайму апаненту, а Марк Сэлбі павёў яшчэ адну серыю і, забіўшы перадапошні чырвоны фрэйм-бол, зачысціў стол да апошняга чорнага шара, аформіўшы свой першы сэнчуры-брэйк на турніры, 102 ачкі, і павялічыўшы свой адрыў у фінале да трох партый. Падчас 20-хвіліннай тактычнай дуэлі ў пачатку чацвёртага фрэйма снукерысты раскрылі пазіцыю зручна для атакі, а пры ліку 5:1 Сэлбі не забіў шар у левую сярэднюю лузу і дазволіў праціўніку здзейсніць серыю ў 78 ачкоў і размачыць лік да перапынку — 1:3. У пачатку наступнай партыі Робертсан забіў дальні чырвоны шар, пасля чаго няўпэўнена выйшаў на чорны і не знуляў яго на складанай рэзцы, дазволіўшы першаму нумару снукернага рэйтынгу павесці яшчэ адзін брэйк і, набраўшы 84 балы і пакінуўшы толькі тры чырвоныя на стале, вярнуць сабе адрыў у тры фрэймы. Марк атрымаў атаку ў самым пачатку шостай партыі, але пасля забітага чырвонага ў дальні вугал памыліўся пры гульні сіняга шара ў сярэднюю лузу, у выніку чаго чэмпіён свету 2010 года павёў брэйк і набраў 45 ачкоў, пасля чаго дапусціў памылку на простым сінім шары. Пры ліку 45:9 аўстраліец памыліўся пры адыгрышы, бо біток сутыкнуўся з ружовым шарам на шляху да дальняга борта, і пакінуў апаненту атаку, а Сэлбі, павёўшы серыю, скараціў адставанне ў партыі да чатырох балаў, але не здолеў зрабіць выхад на апошні чырвоны, адыграўшыся на ім, пасля чаго яго апанент спрабаваў забіць чырвоны ў дальні левы вугал, але дапусціў памылку, што дазволіла англічаніну забіць дальні чырвоны, а таксама зачысціць стол да ружовага шара і зрабіць лік 5:1 на сваю карысць. У сёмай партыі трэці сеяны турніру пакінуў праціўніку дальні шар пасля адыгрыша, забіўшы які Ніл пачаў серыю і набраў 63 бала, пасля чаго памыліўся пры гульне чырвонага ў сярэдзіну і пакінуў шэсць чырвоных шароў на стале, а пры ліку 8:63 Марк забіў чырвоны ў дальнюю лузу і адразу памыліўся на гульне простага сіняга ў сярэдзіну, аддаўшы атаку апаненту, які набраў яшчэ 11 ачкоў і, такім чынам, скараціў адставанне ў матчы да трох фрэймаў. У пачатку восьмай партыі Робертсан зноў забіў дальні чырвоны шар пасля няўдалага стартавага ўдару праціўніка, пры якім біток сутыкнуўся з сінім на шляху да болкернай лініі, але набраў толькі 15 балаў у падыходзе і страціў пазіцыю, не выйшаўшы на чарвоны, пасля чаго Сэлбі памыліўся пры гульне з рэстам і дазволіў аўстралійскаму снукерысту правесці пераможны брэйк у 72 ачкі і ўсталяваць лік 3:5 на табло ў канцы першай гульнявой сесіі фінальнага паядынку. .